Samningur í höfn milli Norðuráls og starfsmanna Síðastliðinn föstudag var undirritað í húsakynnum Ríkissáttasemjara samkomulag um hækkun á launalið kjarasamnings starfsmanna Norðuráls á Grundartanga en samningar hafa verið lausir frá síðustu áramótum . Samningurinn verður kynntur starfsmönnum á fundum næstu fjóra daga og um leið geta þeir greitt atkvæði um hann . Samkvæmt samningnum hækkar launaliður á samningstímanum um allt að 21,4% og því til viðbótar var samið um stóriðjuskóla sem hefur verið baráttumál starfsmanna um alllangt skeið . Áætlað er að skólinn hefji starfsemi í síðasta lagi innan árs frá undirritun samkomulagsins en stefnt að því að hann geti hafist í janúar 2012 . Grunnnám stóriðjuskólans , sem mun taka þrjár annir , mun gefa starfsmönnum viðbótarhækkun upp á 5% og framhaldsnám skólans mun gefa 4% því til viðbótar . Grunnlaun starfsmanna Norðuráls munu hækka um 5,35% afturvirkt frá 1. janúar 2011 samkvæmt samningnum . Síðan munu þeir sem hafa starfað í þrjú ár eða lengur fá 3% hæfnisálag ofan á grunnlaun . Þessu til viðbótar kemur önnur hækkun 1. desember á þessu ári upp á 5,35% . Þannig fær starfsmaður sem starfað hefur í þrjú ár hjá Norðuráli 14,2% launahækkun á þessu ári . Þeir sem hafa starfað skemur en í þrjú ár munu hins vegar fá 11% launahækkun á þessu ári , en þeim er tryggt að um leið og þriggja ára starfsaldri verði náð þá muni þeir fá 3% án þess að þurfa að uppfylla skilyrði sem kveðið er á um í hæfnisálagi . Þeir sem hefja störf eftir 1. september 2011 þurfa hins vegar að uppfylla viss skilyrði til að fá þessi 3% , en ekki mun koma til framkvæmda á því fyrr en eftir þrjú ár , segir í frétt VLFA um samninginn . Einnig mun koma til 1% hækkun á launaflokkum iðnaðarmanna 116 / 216 annars vegar og 117 / 217 hins vegar . Aðrar almennar launahækkanir eru 3,25% 1. janúar 2013 og 3% 1. janúar 2014 . Orlofs - og desemberuppbætur fyrir árið 2011 og 2012 munu hækka úr 264.000 í 293.000 og verður orlofsuppbót sem greidd var út í júní leiðrétt afturvirkt um 5,35% eins og öll önnur laun sem greidd hafa verið frá 1. janúar 2011 til samningsdags . Orlofs - og desemberuppbætur fyrir árið 2013 verða 302.000 kr. og fyrir árið 2014 311.000 kr . Sem dæmi um áhrif samningsins þá munu laun vaktmanns með fimm ára starfsreynslu hækka frá 1. september 2011 um tæpar 36.000 kr. á mánuði og síðan kemur önnur hækkun 1. desember og þá hafa laun viðkomandi hækkað um 61.000 kr. tæpar . Þá hafa heildarlaun þessa vaktamanns hækkað úr kr. 439.000 upp í tæplega 502.000 kr. á mánuði . Iðnaðarmaður með fimm ára starfsreynslu á vöktum mun hækka um rúmar 47.000 kr. á mánuði frá og með 1. september og eftir hækkunina 1. desember nk. þá hafa laun hans hækkað um rétt rúmar 80.000 kr. á mánuði . Þá hafa heildarlaun hans hækkað úr rúmum 564.000 kr. í rúmar 644.000 kr. á mánuði . Er sáttur „ Heilt yfir er ég afar ánægður með þessa niðurstöðu sem í raun og veru hefur kostað blóð , svita og tár , þótt vissulega sé það alltaf þannig þegar kjaraviðræður eiga sér stað að menn myndu vilja fá meira . Það er hins vegar sannfæring mín að lengra verði ekki komist í þessari lotu , enda tel ég að mjög margt jákvætt hafi náðst í þessum samningi og nægir að nefna stóriðjuskólann í því samhengi og einnig þá bláköldu staðreynd að frá og með 1. desember nk. er launamunur á milli vaktavinnumanna Norðuráls og Fjarðaáls á Austurlandi orðinn óverulegur sem var jú eitt af stóru baráttumálunum í þessum viðræðum . Það verður að teljast afar góð niðurstaða miðað við horfurnar í kjaraviðræðunum á liðnum mánuðum , “ segir Vilhjálmur Birgisson formaður VLFA . Kynningarfundir um nýja samninginn fara fram á Gamla Kaupfélaginu við Kirkjubraut á Akranesi síðdegis á hverjum degi frá mánudeginum 26. september til og með 29. september . Hægt verður að kjósa um samninginn að aflokinni kynningu og einnig verður hægt að kjósa á vinnustaðnum á skrifstofu aðaltrúnaðarmanns strax eftir helgi . Sjá nánar á www.vlfa.is